text: Arzalluz acusa PP i PSE «d'haver mogut el vot a través de la por»
  Ardanza aposta per un Govern amb Eusko Alkartasuna i els socialistes
  El president del PNB, Xabier Arzalluz, aprofità el darrer dia de campanya electoral per respondre l'acusació que durant els darrers quinze dies han fet al seu partit tant el PSE, com el PP. El líder «penebista» assegurà que el seu candiat a lehendakari, Juan José Ibarretxe, ha «dit el que farà» si aconsegueix la victòria i que «ha fet una campanya neta». L'encara «lehendakari», José Antonio Ardanza, per part seva, advocà per un futur Govern de coalició amb EA i PSE. «Nosaltres som els que no sabem ni una paraula del que farien Redondo Terreros i Iturgaiz si arriban a ser "lehendakaris"», va dir Arzalluz, després de reiterar que «no hi ha hagut un debat realment referit a aquestes eleccions». A més a més, va retreure a socialistes i «populars» que hagin mogut «el vot a través de la por». Així, davant les acusacions vessades contra el PNB per no haver descobert el seu programa de govern, les rebutjà perquè, segons ell, Ibarratxe «ha dit el que farà i ha fet una campanya neta». Arzalluz matisà les seves darreres declaracions en les quals assegurà que prendria nota dels «insults» vessats pels candidats del PP i el PSE. «Sobre els insults, no pens passar-los cap nota perquè qui insulta escup a dalt i li cau damunt i mostra la seva mala educació», sentencià.
  La seva màxima preocupació se centra en què «demanin el vot ficant por, perquè és tan bàsicament antidemocràtic que els qui ho han fet, ho han fet amb papers escrits i noms i congnoms». Llançà una advertència a aquests dos partits: «Si em vénen parlant de la unitat dels democràtes i altres històries i pel mig treuen els temes del GAL, hauran de resar altra vegada molt clarament el credo democràtic perquè ens creguem que són tan democràtes. És el que no oblidarem i el que posam com a condició».